Fra Batman til «fatman»
Da Bale fikk hovedrollen som Mel Weinberg i filmen «American Hustle», tok han rollefiguren på alvor. For å likne svindleren, som filmen er løst basert på, la han på seg 19, 5 kilo på to måneder. - Jeg spiste mange smultringer, en haug av osteburgere og stort sett alt jeg kom over - jeg spiste alt som kom min vei. Jeg veide omtrent 84 kilo og gikk opp til 103,5 kilo. Jeg jobber fremdeles med å ta det av meg, sier han til People Magazine. Mens resten av «American Hustle»-skuespillerne, som Bradley Cooper, Jennifer Lawrence, Amy Adams og Jeremy Renner, fikk beholde vekten, gikk den britiske skuespilleren hardt inn for å få en fyldigere kropp. Han barberte også av seg en del av håret for å få en måne.Bales kone, Sibi Blazic, tar endringene fint. - Hun har sett meg i mange forskjellige og heslige forkledninger, og hun tåler meg uansett hvordan jeg ser ut. Jeg er takknemlig for å ha en utrolig tålmodig og kjærlig kone, sier han, og legger til at han man tåle litt tyn fra sin datter på åtte år. - Hun synes det var morsomt, sier Bale, og forklarer at datteren klapset han ertende på magen rett som det var.Dette er imidlertid ikke første gang den tidligere Oscar-vinneren endrer vekten sin for en rolle. I 2004, for hovedrollen i filmen «The Machinist», gikk han ned om lag 27 kilo. Bildene av en sjokktynn Bale gikk den gang verden rundt. Året etter trente han seg opp igjen for rollen som Batman, før han igjen lot kiloene renne av til rollen som eks-narkoman bokser i «The Fighter», som kom i 2010. I forbindelse med «Batman»-filmen fra 2012 fremsto han igjen som topptrent, før han la på seg igjen til «American Hustle», som har premiere i Norge 14. mars.
Christian Bale (39) la på seg 19,5 kilo på kort tid. Nå jobber han med å gå ned i vekt.